
Irídium(I)-komplexek szerepe a formiát alapú hidrogéntárolásban

Kulcsszavak: zöld kémia;homogén katalízis;bikarbonát redukció;megújuló energiaforrás;
Jövőnk legígéretesebb energiahordozója a hidrogén. Tárolására és szállítására azonban jelenleg nincs megfelelően kidolgozott eljárás. Dolgozatomban ennek a problémának a megoldására tettem javaslatot.

Kísérleteim során sikeresen alkalmaztam különböző vízoldható irídium(I)-N-heterociklusos karbén (bmim, emim)-tercier foszfin (mtppms-Na, mtppts-Na3) vegyes ligandumú komplexeket a formiát katalitikus bontásában. Tanulmányoztam és meghatároztam a vizsgált komplexek katalitikus aktivitását, a reakció hőmérsékletfüggését, és ezek alapján kiválasztottam az [IrCl(cod)(emim)] + 2 mtppms-Na rendszert, amivel részletesebben vizsgáltam a formiát bontás / bikarbonát redukció katalitikus ciklust, mint lehetséges hidrogéntároló módszert.

Méréseket végeztünk atmoszférikus gázbürettában, nagy térfogatú gázbürettában, nyomásálló üvegreaktorban, valamint zafír NMR-csőben. A tapasztalatok azt mutatták, hogy az [IrCl(cod)(emim)] + 2 mtppms rendszer hatékonyan katalizálja mind a formiát bomlását, mind pedig a bikarbonát redukcióját ugyanazon körülmények között.

Összességében tehát a kutatásom megmutatta, hogy az [IrCl(cod)(emim)] + 2 mtppms rendszer alkalmas katalizátor a formiát/bikarbonát hidrogéntároló ciklus zárt rendszerben történő megvalósításához, ami fontos lépés/hozzájárulás lehet az úgynevezett hidrogéngazdaság térnyeréséhez.



